Kaliňák, Robert, podpredseda vlády SR a minister obrany SR (2024-04-18):
Ďakujem pekne, pani poslankyňa. V zásade platí, že keď uzavriete a tvrdíte pred verejnosťou, že ste, to je najväčší problém, ktorý je zhruba za štyri miliardy eur, keď tvrdíte, že ste uzavreli zmluvu vláda – vláda, podľa európskych predpisov si máte kupovať od danej vlády dané stroje. Presne tak, ako je napríklad vláda – vláda zmluva o F-16, kde Slovenská republika platí americkej vláde, kde americká vláda to kupuje od Lockheed Martin a predáva slovenskej vláde. Kdežto vláda – vláda zmluvy podľa predchádzajúcej vlády sú vláda – súkromná firma. Čo je v rozpore s európskou smernicou. A čo máme urobiť? Páni poslanci z opozície, čo mám urobiť? Tá zmluva je podľa zákona proste v rozpore so zákonom, tým pádom neplatná. Len viete, čo je problém? Že predchádzajúca vláda v rozpore so zmluvou zaplatila 655 mil. ako preddavkovú platbu stroju, ktorý príde o tri roky. Tak mi povedzte, že kto je riadny hospodár. Teraz tu bol doteraz pán poslanec Štefunko, škoda, že odišiel. Chápete? My úverujeme firmu 655 mil., ktoré sme mohli používať v rozpočte pre sociálne a všetky ostatné záležitosti, 655-miliónovkrát priemerná úroková sadzba, dnes 3 % a prvé auto príde o tri roky. A tá zmluva je ešte v rozpore so zákonom. Keby to malo byť všetko lege artis, tak proste musím s ňou skončiť. No ale 655 mil. našich daňových poplatníkov je vec, ktorá je hodnota a stojí za to, aby sme tu, zabojoval nejako, tak to teraz robím. A otázka smerom k nemocnici, pani poslankyňa. Daňoví poplatníci platia 2 % hrubého domáceho produktu na zvýšenie obranyschopnosti krajiny. A preto existujú určité časti, ktoré sú vojensko-civilným rozhraním, kde vlastne armáda sa zúčastňuje aj na službách pre civilné obyvateľstvo, a preto sme povinní prevziať zodpovednosť či už v otázke infraštruktúry, alebo napríklad v otázke vojenského zdravotníctva, ktoré na pomery Ozbrojených síl Slovenskej republiky je proste malé. Česká republika má štyri vojenské nemocnice, keby sme to len podľa pomeru zobrali, aký kedysi medzi nami bol, potrebujeme minimálne dve toho rozsahu. Čiže z môjho pohľadu jedna z tých vecí bol príspevok, že potrebujeme k posilneniu východného krídla NATO, aby sme vybudovali vojenské zariadenie, ktoré pochopiteľne počas mieru slúži aj civilným obyvateľom a plní úlohu fakultnej nemocnice, lebo to bude aj naďalej fakultná nemocnica, a pokúsili sme sa v zrýchlenom postupe obnoviť poskytovanie zdravotnej starostlivosti v hlavnom poskytovateľovi Prešovského kraja na východnom Slovensku. A myslím si, že tento projekt bude naozaj veľmi náročný, budeme sa ho snažiť robiť rýchlo, budeme sa ho snažiť robiť efektívne. Myslím, že sme to ukázali už pri Nemocnici sv. Michala v Bratislave, ktorá bola postavená rýchlo, bola postavená efektívne a dodnes vlastne tvorí aj chrbticu civilného zdravotníctva pre Staré Mesto Bratislava. A toto isté chceme vlastne aj v nemocnici Prešov. Pochopiteľne potom ďalšie naše úlohy súvisia s obnovou infraštruktúry, ktorú používa aj armáda, čiže určite sa budeme chcieť pustiť aj do obnovy niektorých ciest, či už obecných, mestských, mostov pochopiteľne, ktoré sú v kritickej situácii v rámci Slovenskej republiky. Čiže tých prvkov je veľmi veľa. A budeme určite niektoré služby, keď sa bavíte aj o vojenskom zdravotníctve, chcieť podporiť aj v rámci Bratislavy rozšírením určitých miest pre diagnostiku a pre odborné ambulancie, pretože tie čakacie lehoty sú aj podľa mňa neudržateľné, a preto chceme vlastne popri obhajovaní našich úloh, ktoré máme voči profesionálnym vojakom, samozrejme, tie nadštandardné kapacity poskytnúť aj civilným osobám, teda občanom Slovenskej republiky, aby vedeli, že do čoho presne investujú. A zároveň v krízových situáciách mám dostatočne masívne vojenské zdravotníctvo počas vojnovej situácie napríklad, že sa dokáže postarať o všetky tie nepríjemnosti, ktoré sa môžu počas vojnového alebo iného krízového stavu stať. Čiže to je hlavný ten dôvod, s ktorým sme vlastne do toho išli. Tie projekty budeme postupne predstavovať. Samozrejme, hlavná časť je zameraná na zlepšovanie infraštruktúry ministerstva obrany. Čiže obnova a, by som povedal, ani nieže supermoderné zariadenia, ale poľudštenie toho, že tí ľudia žijú naozaj v podmienkach, ktoré sú nedôstojné, a pracujú a fungujú v podmienkach, ktoré sú nedôstojné. Určite platí, že budeme sa, a to budeme informovať, otázky modernizácie ozbrojených síl, ale aj otázky odmeňovania a benefitov, ktoré vlastne ľudia, ktorí nasadzujú svoj život k obrane vlasti, budú poskytovať. Toto je základná úloha, ktorú robíme ako prvú, kedy budeme chcieť predstaviť systém vlastne motivácie k tomu, aby sme vlastne aj tie nega... (Prerušenie vystúpenia časomerom.)